Net kleingeestiges sal Piet Byleveld kruisig | Netwerk24
Net kleingeestiges sal Piet Byleveld kruisig
Deur Jeremy Vearey, Mowbray 23 Mei 2017 12:30
Kanker het nou wragtig die grootste dossier van my lewe geword
Ek lees Hanlie Retief se deerniswaardige onderhoud met my SAPD-speurgenoot Piet Byleveld, en hoor die siel van 'n polisieman wat ek amptelik nooit gesien het nie. "Kanker het nou wragtig die grootste dossier van my lewe geword," peins hy metafories oor hierdie ongenaakbare verdagte aan wie se hand hy nou moet sneuwel.
In hierdie laaste dossier is hy self klaer en enigste getuie. Hy is ook slagoffer en speurder. Maar dit blyk hy voel daar is nog te veel werk uitstaande en sy ondersoekdagboek is nog nie na wens bygewerk nie. Dié dossier kan nog nie afgesluit word nie, want soos hy selfloos bely: "Ek het die verskriklike behoefte om dit wat ek weet te deel, om iets vir die gemeenskap te doen, die polisie te dien."
Jou werk ís gedoen, speurder Piet Byleveld. Ons sien dit in hoe doeltreffend jy die stom stemme van jou saakdossiere se slagoffers in die getuiebank verwerdig het. Ons sien dit in die toewyding en speurvernuf van diegene wat jou voorbeeld in hul werk eerbiedig. Jou laaste dossier is reg vir afsluiting. Dus, ingevolge Staande Order 325 Algemeen se voorskrifte met betrekking tot die afsluiting van saakdossiere; daar is klaar oor al die diensvaardige bewysstukke van jou lewensloop as speurder beskik. En al stop ons nooit daardie uitstaande verdagte, Skoppensboer, nie, ons selflose dienswilligheid vir die groter ander is genoegsaam.
Ek sien jy vra besorgd: "Gaan ek gekruisig word oor wat ek gedoen het?" Net die kleingeestiges sal dit doen, en hulle sterf buitendien vir ons met die finale bêre van dié laaste saakdossier.